PSV Eindhoven a cucerit titlul în Ţările de Jos, după 4-2 cu Sparta Rotterdam
Echipa olandeză PSV Eindhoven a învins, pe teren propriu, cu 4-2, formaţia Sparta Rotterdam, şi a devenit matematic campioana Ţărilor de Jos.
PSV Eindhoven și-a adjudecat al 25-lea titlu din istorie
Sparta Rotterdam a deschis scorul prin Metinho, în minutul 8, din pasa lui Said Bakari. Din păcate pentru oaspeţi, acelaşi Bakari a adus şi egalarea, înscriind în propria poartă, în minutul 19.
După şapte minute gazdele au trecut la conducere, prin golul lui Johan Bakayoko, însă Olivier Boscagli a trimis şi el balonul în poarta proprie şi la pauză a fost 2-2.
Scorul a rămas egal până în minutul 67, când Boscagli şi-a răscumpărat greşeala şi a adus în avantaj pe PSV. Jordan Teze a stabilit scorul final în minutul 78 şi echipa lui Peter Bosz s-a impus cu 4-2, cucerind titlul în Eredivisie, primul după o pauză de şase ani.
PSV este pe primul loc al clasamentului, cu 87 de puncte din 32 de etape jucate. Echipa alb-roşie a dominat clar sezonul în Ţările de Jos, câştigând al 25-lea titlu din istorie cu autoritate. Are cele mai multe goluri marcate (107), cele mai puţine primite (19), cele mai multe victorii (28), cele mai puţine înfrângeri (1) şi cele mai puţine meciuri egale (3).
Elevii lui Peter Bosz, aflat şi el la primul titlu din carieră, a pierdut singurul meci din acest sezon abia în etapa a 27-a, la Nijmegen, cu NEC, scor 1-3. Jucătorul decisiv al noii campioane este căpitanul Luuk de Jong, care este lider în clasamentul golgeterilor, cu 27 de reuşite, dar şi în cel al paselor decisive, cu 18.